《读孙子尚旧所寄书》
宋代·王十朋

故人之书不易得，片纸只字皆可惜。收拾永为巾笥藏，纵得千金不愿易。

开缄展转时一读，读未能终泪横臆。之人门地盛衣冠，万里家居帝王宅。

干戈缭绕飘吾乡，倾盖论交似畴昔。我年初冠君犹少，握手游从忝联璧。

金溪风月供醉吟，君唱我酬常即席。君诗句句清且新，高压曹刘倒元白。

我才短浅何足论，彊伴宁容小生敌。追风骏足横海鳞，暂困盐车与污泽。

掉头一去不可寻，南北茫茫烟水隔。往年雁字时复传，近日诗筒杳难觅。

眼中不见故人面，纸上空怀故人迹。人生会合能几回，一别八年同瞬息。

我去无由君不来，尊酒相逢更何夕。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。